Ιωάννα Μπουκουβάλα-Αναγνώστου

Η **Ιωάννα Μπουκουβάλα-Αναγνώστου** (14 Ιανουαρίου 1904 – 21 Μαρτίου 1992) ήταν Ελληνίδα συγγραφέας.

## Βιογραφία
Γεννήθηκε στο Κάιρο, αλλά μετά τον πρόωρο θάνατο του πατέρα της Γεωργίου (φιλολόγου και διευθυντή της ελληνοαιγυπτιακής Αμπετείου Σχολής του Καΐρου), εγκαταστάθηκε στην Αθήνα μαζί με την εκπαιδευτικό μητέρα της Ελένη και την αδελφή της Ιόλη. Στην Αθήνα η Ιωάννα διδάχθηκε ξένες γλώσσες και πιάνο, ενώ στη συνέχεια σπούδασε φιλολογία και μουσικολογία στο Πανεπιστήμιο της Λειψίας (Γερμανία), όπου ταυτόχρονα συμπλήρωσε τις σπουδές της στο πιάνο, στο Ωδείο της ίδιας πόλεως. Μετά την επιστροφή της στην Αθήνα, εργαζόμενη πλέον ως καθηγήτρια του πιάνου, παντρεύτηκε τον δικηγόρο και αξιωματικό Κλεάνθη Αναγνώστου, με τον οποίο απέκτησαν μια κόρη, τη Mυρτώ.

Η Μπουκουβάλα-Αναγνώστου συνεργάσθηκε με πολλές εφημερίδες και περιοδικά, όπως η *[[Νέα Εστία]]*, η *[[Ελληνική επιθεώρηση]]*, τα *[[Μουσικά χρονικά]]* και το *[[Μπουκέτο]]*, αλλά και με τη *[[Νέα Ελληνική Εγκυκλοπαίδεια]]* («Χάρη Πάτση») επί μουσικών θεμάτων.

Η Μπουκουβάλα-Αναγνώστου ίδρυσε τη «Γυναικεία Λογοτεχνική Συντροφιά» και υπήρξε μέλος της κριτικής επιτροπής των διαγωνισμών της. Επίσης ήταν ιδρυτικό μέλος της Εθνικής Εταιρείας Ελλήνων Λογοτεχνών και απλό μέλος της Ενώσεως Συντακτών Αθηναϊκού Τύπου και της Ενώσεως Συγγραφέων και Δημοσιογράφων *[[Concordia]]* της Βιέννης. Απεβίωσε στην Αθήνα σε ηλικία 88 ετών.

Θεωρείται η πολυγραφότερη Ελληνίδα συγγραφέας, καθώς συνέγραψε 225 πρωτότυπα έργα, που εκτείνονται σε όλα τα είδη λογοτεχνίας: μυθιστορήματα, βιογραφίες μουσουργών, παιδικό θέατρο, ποιήματα, διηγήματα, νουβέλες, ταξιδιωτικές εντυπώσεις, μελέτες και άλλα. Επιπροσθέτως, μετέφρασε το λιμπρέτο από αρκετές όπερες, όπως τα *Στον Κάμπο* (το 1944 με τη Μαρία Κάλλας ως Μάρθα), *Μανόν*, *Φαβορίτα*, *Βέρθερος*, *Ιφιγένεια εν Ταύροις* κ.ά. για λογαριασμό της Εθνικής Λυρικής Σκηνής.

## Εργογραφία

### Μυθιστορήματα
* *Ιζόλδη,* 1932
* *Μυρτώ*, εκδ. Αετός, 1942 (δημοσιεύτηκε σε συνέχειες στη «Μακεδονία» το 1936)
* *Μυστικός γάμος* (δημοσιεύτηκε σε συνέχειες στο περιοδικό «Θησαυρός» το 1942 με τίτλο «*Μαρίνα*»)
* *Λίγο μετά την πρώτη αγάπη* (δημοσιεύτηκε στο περιοδικό «Ρομάντζο» το 1946 - 1947 με τίτλο «*Τρεις καρδιές καρδιοχτυπούν*»)
* *Όποιος αγαπά σώζεται* (δημοσιεύτηκε στο περιοδικό «Ρομάντζο» το 1947 με τίτλο «*Σκότωσα από αγάπη*»)
* *Απολύτρωση*, εκδ. Ρομάντσο, 1947
* *Ζωή είναι και τ’ όνειρο* (δημοσιεύτηκε στα «Νέα» το 1950 - 1951 με τίτλο «*Ζωή χωρίς αγάπη*»)
* *Κάτω από τη μάσκα* (δημοσιεύτηκε στα «Νέα» το 1951 - 1952 με τίτλο «*Χρυσό γεφύρι*»)
* *Ασπασία*
* *Μια μοναδική αγάπη (Θεαγένης και Χαρίκλεια)*
* *Μνησαρέτη*
* *Βελουδένια φτερά*
* *Ειρήνη η Αθηναία*
* *Μάρτυρας αγάπης*
* *Το άνθος του Μορέως*
* *Ο έφηβος με τ' αθάνατα μάτια*
* *Πίσω από τα ουράνια τείχη*
* *Κατέστρεψα μια νύχτα τη ζωή μου* (μεταφέρθηκε στον κινηματογράφο το 1951 σε σκηνοθεσία Μαυρίκιου Νόβακ)
* *Η θυσία της μάνας* (μεταφέρθηκε στον κινηματογράφο το 1956 σε σκηνοθεσία Γιάννη Αλιφέρη)
* *Το μυστικό της κατηγορουμένης* (μεταφέρθηκε στον κινηματογράφο το 1958 σε σκηνοθεσία Μαυρίκιου Νόβακ)
* *Το παραστράτημα μιας αθώας* (μεταφέρθηκε στον κινηματογράφο το 1959 σε σκηνοθεσία Κώστα Ανδρίτσου)

### Διηγήματα
* *Μοναξιά κι άλλα διηγήματα*,  εκδ. Γραφείου Πνευματικών Υπηρεσιών, 1938

### Ποιητικές συλλογές
* *Κύματα και λιμάνια,* 1950

### Θεατρικά έργα
* *Ανθούλα Βαλίδη* (δράμα, 1930, βραβεύθηκε στον θεατρικό διαγωνισμό της *Νέας Εστίας*)
* *Το κρυφό σχολειό* (δράμα μονόπρακτο) / *Ανθρώπινα λουλούδια* (παραμυθόδραμα δίπρακτο), 1933
* *Οι προξενήτρες* (κωμωδία, βραβεύθηκε στον «Καλοκαιρίνειο διαγωνισμό»)

## Πηγές
* Το αντίστοιχο λήμμα («Αναγνώστου-Μπουκουβάλα») στη *Νέα Ελληνική Εγκυκλοπαίδεια* (Χάρη Πάτση), τόμος 5

Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Ελληνίδες συγγραφείς